กรุงเทพมหานคร ฉีดวัคซีนโควิด-19 ให้กลุ่มเสี่ยงสูงในตลาดย่านบางแค จนถึงวันที่ 21 มีนาคมนี้
พลตำรวจเอก อัศวิน ขวัญเมือง ผู้ว่าราชการกรุงเทพมหานคร กล่าวภายหลังตรวจเยี่ยมการฉีดวัคซีนโควิด-19 ให้กลุ่มเสี่ยงสูงในตลาดย่านบางแคว่า  กรุงเทพมหานคร ร่วมกับกรมควบคุมโรคและกรมการแพทย์ กระทรวงสาธารณสุข  ดำเนินการฉีดวัคซีนโควิด-19 ตั้งแต่วันนี้ (17 มี.ค.64) - 21 มี.ค. 64 เป็นเวลา 5 วัน  คาดว่าจะฉีดได้ประมาณวันละ 1,000 โดส สำหรับวันนี้แบ่งเป็นช่วงเช้า 480 โดส ช่วงบ่ายอีก 520 โดส โดยฉีดให้กลุ่มเสี่ยงสูงในพื้นที่ตลาดบางแคและพื้นที่ใกล้เคียงทั้งหมด ทั้งคนไทยและแรงงานต่างชาติ จากการสอบสวนโรคพบมีผู้อยู่ในกลุ่มเสี่ยงขณะนี้ประมาณ 4,000 คน คาดว่าน่าจะมีรวมทั้งสิ้นประมาณ 6,000 คน ส่วนช่วงสัปดาห์นี้จะเป็นการฉีดให้กับผู้มีความเสี่ยงสูงก่อน โดยวัคซีนชุดที่สองจะมาประมาณวันที่ 20 - 25 มีนาคมนี้ ซึ่งกรุงเทพมหานครจะได้รับวัคซีน SINOVAC เพิ่มอีกกว่า 200,000 โดส ผู้มีอายุตั้งแต่ 18 ปีขึ้นไปจะได้รับการฉีดวัคซีนโดยทั่วถึง ขอให้พี่น้องประชาชนสบายใจได้ว่าไม่ได้ทอดทิ้ง จะทยอยฉีดให้ทุกคน โดยให้คนที่มีความเสี่ยงสูงก่อน  สำหรับมาตรการในช่วงเทศกาลสงกรานต์ ให้รอแนวทางที่ชัดเจนจากศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 (ศบค.)  ซึ่งเบื้องต้นอยากให้ประชาชนคงไว้ซึ่งวัฒนธรรมประเพณีที่ดีงามของไทย เช่น การทำบุญ อุทิศส่วนกุศลให้บรรพบุรุษ รดน้ำดำหัว แต่อยากให้งดการเล่นสาดน้ำไปก่อน เพื่อป้องกันและควบคุมการแพร่ระบาดของโรค